DA Den Europæiske Unions Tidende L 307/62

KOMMISSIONENS GENNEMFØRELSESFORORDNING (EU) Nr. 1020/2012

af 6. november 2012

om vedtagelse af planen for tildeling til medlemsstaterne af midler, der skal debiteres 2013-budgettet, og som skal dække udgifterne til levering af fødevarer fra interventionslagrene til de socialt dårligst stillede personer i EU, og om fravigelse af visse bestemmelser i forordning (EU) nr. 807/2010

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 43, litra f) og g), sammenholdt med artikel 4,

under henvisning til Rådets forordning (EF) nr. 2799/98 af 15. december 1998 om den agromonetære ordning for euroen (2), særlig artikel 3, stk. 2, og

ud fra følgende betragtninger:

(1) I medfør af artikel 27 i forordning (EF) nr. 1234/2007, som ændret ved Europa-Parlamentets og Rådets forordning (EU) nr. 121/2012 (3), blev der oprettet en ordning for uddeling af fødevarer til de socialt dårligst stillede personer i Unionen. Med henblik herpå kan der stilles produkter fra interventionslagrene til rådighed for fødevareuddelingsordningen, eller, hvis der ikke findes egnede interventionslagre til uddeling af fødevarer under ordningen, indkøbes fødevarer på markedet.

(2) I 2013 er ordningen for de socialt dårligst stillede føjet til listen over foranstaltninger, som der kan ydes støtte til fra Den Europæiske Garantifond for Landbruget (EGFL), jf. Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (4), med et årligt loft på 500 mio. EUR.

(3) I henhold til artikel 27, stk. 3, i forordning (EF) nr. 1234/2007 skal Kommissionen vedtage årsplaner.

(4) I henhold til artikel 2 i Kommissionens forordning (EU) nr. 807/2010 af 14. september 2010 om gennemførelsesbestemmelser for levering af levnedsmidler fra interventionslagre til de socialt dårligst stillede personer i Unionen (5) skal planen særligt for hver medlemsstat, som gennemfører aktionen, fastlægge de finansielle midler, medlemsstaten højst får stillet til rådighed til at gennemføre sin del af planen, og mængden af hver type produkt, der skal udtages fra betalings- og interventionsorganernes lagre.

(5) De medlemsstater, der ønsker at være omfattet af uddelingsplanen for regnskabsåret 2013, har givet Kommissionen de oplysninger, der kræves i henhold til artikel 1 i forordning (EU) nr. 807/2010.

(6) Af hensyn til fordelingen af ressourcer skal der tages hensyn til de bedste skøn over antallet af dårligst stillede personer i de pågældende medlemsstater, og til i hvilken grad disse ressourcer er blevet anvendt i medlemsstaterne i de foregående år.

(7) Ifølge artikel 8, stk. 1, i forordning (EU) nr. 807/2010 kan der, hvis der ikke er disponible produkter på interventionslagrene i den medlemsstat, hvor der er brug for dem til gennemførelse af den årlige uddelingsplan, overføres produkter fra en anden medlemsstat. Der bør derfor på betingelserne i artikel 8 i forordning (EU) nr. 807/2010 gives tilladelse til de overførsler mellem medlemsstaterne, der er nødvendige for at gennemføre planen for 2013.

(8) For at overholde det årlige budgetloft bør omkostningerne ved overførsler mellem medlemsstaterne i givet fald indgå i den samlede finansielle bevilling, der stilles til rådighed til gennemførelse af uddelingsplanen for 2013 i de enkelte medlemsstater. Desuden bør de frister, der er fastsat i artikel 3, stk. 3, og artikel 9 i forordning (EU) nr. 807/2010 vedrørende gennemførelse af transaktioner for de produkter, der skal tilvejebringes på markedet, betalingsansøgninger og de kompetente myndigheders udbetaling af beløbene tilpasses for at sikre, at de ressourcer, der tildeles i forbindelse med uddelingsplanen for 2013, kun er berettiget til EU-støtte, hvis de foretages i regnskabsåret 2013.

(9) Ifølge artikel 3, stk. 1, i forordning (EU) nr. 807/2010 slutter planens gennemførelsesperiode den 31. december. For at medlemsstaterne skal kunne anvende gennemførelsesperioden effektivt, samtidig med at de overholder fristerne i forbindelse med udbetalinger, er det nødvendigt at give mulighed for at yde forskudsbetalinger for transport af produkter til de velgørende organisationers lagre og for de transport-, administrations- og lagerudgifter, der afholdes af de velgørende organisationer, der er udpeget til uddeling af produkterne. For at sikre en effektiv gennemførelse af årsplanen bør samme mulighed gives for leveringen af produkter i behørigt begrundede tilfælde. Af samme grund bør brugen af forskudsbetalinger være begrænset. Desuden bør det fastslås, hvordan og hvornår der skal stilles sikkerhed.

(10) Under hensyntagen til den almennyttige karakter af de udpegede organisationer, som der henvises til i artikel 27, stk. 1, i forordning (EF) nr. 1234/2007, bør medlemsstaternes kompetente myndigheder gives beføjelse til at tillade alternative garantiinstrumenter, når der ydes forskudsbetalinger til disse organisationer for deres administrations-, transport- og lagerudgifter.

(11) Af regnskabsmæssige årsager bør medlemsstaterne være forpligtet til at give Kommissionen bestemte oplysninger vedrørende forskudsbetalingerne.

(12) På grund af den aktuelle markedssituation for korn, der kendetegnes af høje markedspriser, bør den sikkerhed, som den tilslagsmodtager, der skal forestå leveringen af kornet, skal stille, jf. artikel 4, stk. 3, og artikel 8, stk. 4, i forordning (EU) nr. 807/2010, forhøjes for at beskytte EU's finansielle interesser.

(13) Ved gennemførelsen af den årlige uddelingsplan bør den udløsende begivenhed, jf. artikel 3 i forordning (EF) nr. 2799/98, være den dato, hvor regnskabsåret for forvaltning af offentlige lagre begynder.

(14) I henhold til artikel 2, stk. 2, i forordning (EU) nr. 807/2010 har Kommissionen ved udarbejdelsen af den årlige uddelingsplan rådført sig med de vigtigste organisationer, der er bekendt med de problemer, som de socialt dårligst stillede personer i EU har.

(15) Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter —

VEDTAGET DENNE FORORDNING:

Artikel 1

I 2013 uddeles der fødevarer til de socialt dårligst stillede personer i EU, jf. artikel 27 i forordning (EF) nr. 1234/2007, efter den årlige uddelingsplan i bilag I til nærværende forordning.

De finansielle midler, der er til rådighed til at gennemføre planen for 2013, kan anvendes af medlemsstaterne inden for de grænser, der er anført under litra a) i bilag I.

Mængden af hver produkttype, der skal udtages fra interventionslagrene, fremgår af litra b) i bilag I.

De vejledende tildelinger til medlemsstaternes opkøb af fødevarer på EU's marked er anført under litra c) i bilag I.

Artikel 2

Overførsel mellem medlemsstaterne af de produkter, der er anført i bilag II til denne forordning, er tilladt på de betingelser, der fremgår af artikel 8 i forordning (EU) nr. 807/2010. De vejledende tildelinger til medlemsstaterne til godtgørelse af omkostningerne ved overførsler mellem medlemsstaterne i henhold til den årlige uddelingsplan, der er omhandlet i artikel 1 i denne forordning, fremgår af litra d) i bilag I.

Artikel 3

Uanset artikel 3, stk. 3, i forordning (EU) nr. 807/2010 skal betalingstransaktioner for produkter, som den erhvervsdrivende skal levere, for så vidt angår produkter, der skal tilvejebringes på markedet i henhold til artikel 2, stk. 3, litra a), nr. iii) og iv), i forordning (EU) nr. 807/2010, for 2013-uddelingsplanens vedkommende være gennemført inden den 15. oktober 2013.

Artikel 4

Uanset artikel 9 i forordning (EU) nr. 807/2010 skal betalingsanmodninger, der vedrører uddelingsplanen for 2013, indgives til de kompetente myndigheder i medlemsstaterne senest den 30. september 2013. Medmindre der foreligger force majeure, vil anmodninger, der indgives efter denne dato, ikke blive accepteret.

Udgifter inden for de i bilag I, litra a), fastsatte grænser er kun berettigede til EU-finansiering, hvis medlemsstaten har gennemført betalingen til modtageren senest den 15. oktober 2013.

Artikel 5

1. Ved gennemførelsen af den årlige uddelingsplan, jf. artikel 1 i nærværende forordning, kan de erhvervsdrivende, der er udpeget i overensstemmelse med artikel 4, stk. 4 og 6, i forordning (EU) nr. 807/2010, og de udpegede organisationer, der henvises til i artikel 27, stk. 1, i forordning (EF) nr. 1234/2007, indgive en anmodning til de kompetente myndigheder i den pågældende medlemsstat om forskudsbetalinger, der vedrører de udgifter til transport af produkter til lagrene hos de udpegede organisationer, der henvises til i artikel 27, stk. 7, andet afsnit, litra a), i forordning (EF) nr. 1234/2007, og de administrations-, transport- og lagerudgifter, der henvises til i andet afsnit, litra b), i samme artikel. I behørigt begrundede tilfælde kan medlemsstaterne desuden yde forskudsbetalinger for udgifter til leveringen af produkterne til erhvervsdrivende, der er udpeget i henhold til artikel 4, stk. 4, i forordning (EU) nr. 807/2010, forudsat at disse erhvervsdrivende inden den 15. oktober 2013 og til de berørte medlemsstaters tilfredshed har påvist:

a) at de har indgået retligt bindende tilsagn om at gennemføre operationen, og

b) at de har taget alle nødvendige forholdsregler til at sikre, at gennemførelsen slutter senest den 31. december 2013.

2. Den kompetente myndighed kan yde en forskudsbetaling på op til 100 % af det beløb, der anmodes om, forudsat at der stilles en sikkerhed svarende til 110 % af det forskud, der henvises til i stk. 1. For erhvervsdrivende, der er udpeget i henhold til artikel 4, stk. 4, i forordning (EU) nr. 807/2010, anses den i nævnte artikel omhandlede sikkerhed for at være tilstrækkelig til opfyldelsen af formålene med nærværende artikel.

3. Ved anvendelse af stk. 2 finder Kommissionens gennemførelsesforordning (EU) nr. 282/2012 (6). anvendelse.

4. For de udpegede organisationer, der henvises til i stk. 1, kan betalingsorganet godkende en skriftlig garanti fra en offentlig myndighed i henhold til gældende regler i medlemsstaterne på et beløb svarende til den i stk. 2 nævnte procentsats, forudsat at den pågældende offentlige myndighed forpligter sig til at betale det beløb, der er omfattet af garantien, såfremt retten til det udbetalte forskud ikke bliver fastslået. Medlemsstaterne kan også stille et instrument med tilsvarende virkning til rådighed i henhold til gældende regler i medlemsstaterne, på betingelse af at de sikrer tilbagebetalingen af det ydede forskud, såfremt retten hertil ikke bliver fastslået.

5. De samlede forskudsbetalinger, der ydes i henhold til stk. 2, må ikke overstige 75 % af det samlede beløb, der stilles til rådighed til hver medlemsstat i henhold til bilag I, litra a).

6. Medlemsstaterne underretter senest den 15. januar 2014 Kommissionen om det samlede beløb for forskudsbetalingerne frem til 15. oktober 2013 i henhold til stk. 2, der endnu ikke er afviklet, og som vedrører operationer, der endnu ikke er gennemført.

Artikel 6

Uanset artikel 4, stk. 3, femte afsnit, og artikel 8, stk. 4, første afsnit, i forordning (EU) nr. 807/2010 skal den tilslagsmodtager, der forestår leveringen, i forbindelse med uddelingsplanen for 2013 stille en sikkerhed på 150 EUR/t, før kornet afhentes fra intervention.

Artikel 7

Ved gennemførelse af den årlige uddelingsplan, jf. artikel 1 i nærværende forordning, er datoen for den udløsende begivenhed, jf. artikel 3 i forordning (EF) nr. 2799/98, den 1. oktober 2012.

Artikel 8

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 6. november 2012. På Kommissionens vegne José Manuel BARROSO Formand

(1) EUT L 299 af 16.11.2007, s. 1.

(2) EFT L 349 af 24.12.1998, s. 1.

(3) EUT L 44 af 16.2.2012, s. 1.

(4) EUT L 209 af 11.8.2005, s. 1.

(5) EUT L 242 af 15.9.2010, s. 9.

(6) EUT L 92 af 30.3.2012, s. 4.

BILAG I ÅRLIG UDDELINGSPLAN FOR 2013 a) Finansielle midler i alt (opdelt efter medlemsstat): (EUR) Medlemsstat Beløb Belgien 12 020 447 Bulgarien 19 093 054 Tjekkiet 183 869 Estland 2 421 256 Irland 2 597 813 Grækenland 22 017 677 Spanien 85 618 342 Frankrig 71 367 188 Italien 98 269 856 Letland 5 208 791 Litauen 7 866 396 Luxembourg 171 704 Ungarn 13 951 019 Malta 548 475 Polen 76 924 105 Portugal 19 517 541 Rumænien 55 880 716 Slovenien 2 588 445 Finland 3 753 305 I alt 500 000 000 b) Mængde af hver produkttype, der skal udtages fra EU-interventionslagre til uddeling i de enkelte medlemsstater inden for de beløb, som er fastsat i litra a): (ton) Medlemsstat Korn Litauen 8 832,782 I alt 8 832,782 c) Vejledende tildelinger til medlemsstaternes opkøb af fødevarer på EU's marked inden for grænserne i litra a). (EUR) Medlemsstat Beløb Belgien 11 286 805 Bulgarien 17 927 750 Tjekkiet 172 647 Estland 2 273 480 Irland 2 439 261 Grækenland 20 673 876 Spanien 80 392 810 Frankrig 67 011 444 Italien 92 272 165 Letland 4 890 884 Litauen 6 209 748 Luxembourg 161 224 Ungarn 13 099 548 Malta 515 000 Polen 72 229 206 Portugal 18 326 330 Rumænien 52 470 156 Slovenien 2 430 465 Finland 3 524 230 I alt 468 307 029 d) Vejledende tildelinger til medlemsstaternes godtgørelse af omkostninger ved overførsler mellem medlemsstaterne inden for grænserne i litra a): (EUR) Medlemsstat Beløb Litauen 300 000 I alt 300 000